Бойондороҡһоҙлоҡ алғандан һуң күпселек илдәрҙә улар һаҡланып ҡына ҡалмай, ә көсәйә, сөнки Испания империяһы ҡабул иткән Кадис Конституцияһы уларҙың өҫтөнлөктәренә һәм килемдәренә янай, һәм уларҙы бойондороҡһоҙлоҡ иғлан итергә этәрә, һөҙөмтәлә был уларға иҫке тәртипте һаҡлап ҡалырға мөмкинлек бирә. Тик Төньяҡ Америкалағы инглиз колонияларында ғына хәлдәр икенсе төрлө була. Англия колониаль ярышҡа һуңлап инә, алтын һәм көмөш ятҡылыҡтарына бай ерҙәрҙе башҡалар (испандар һәм португалдар) биләй. Уға тик Төньяҡ Америка ярҙары ғына ҡала, унда урындағы халыҡ аҙ һәм һуғышсан була. Колонияларҙың йәшәүенең берҙән-бер юлы Англиянан күскенселәрҙе йәлеп итеү була. Әммә улар сығарыу учреждениеларын булдырыу ынтылыштарына ҡаршы сыға: Вирджиния компанияһы колонистар алған уңыштың күп өлөшөн алырға маташҡанда, улар компания контролдә тотҡан территорияларҙан китә һәм унан ситтәге ерҙәрҙе эшкәртә башлай. Халыҡ тығыҙлығының әҙ булыуы һәм ирекле ерҙәрҙең күплеге сығарыу учреждениеларын булдырыуҙы ҡыйынлаштырған.. Ә 1619 йылда компания күскенселәрҙең теләктәрен ҡәнәғәтләндерергә мәжбүр була: Генераль ассамблея ойошторола, тимәк, колония хакимиәтендә хәҙер билдәле бер мөлкәткә эйә булған аҡ тәнле һәр ир-ат ҡатнаша ала. Кап колонияһында (Көньяҡ Африкала) ла башланғыс ярайһы уҡ оптимистик була: урындағы халыҡ ауыл хужалығы продукцияһын һатыуҙан килем алыу мөмкинлегенә эйә булып, улар өсөн игенселектең яңы технологияларын әүҙем үҙләштерә һәм индерә, мөлкәттә ер һатып алырға тырыша. Урындағы халыҡ арзан эшсе көсөнә мохтаж аҡ фермерҙар менән ярышҡан. Һәм ахыр сиктә улар ике мәсьәләне лә 1913 йылғы «Ерле халыҡтар тураһында» Закон менән хәл итә, был закон ерҙең 87 процентын аҡ фермерҙарға бирә, улар халыҡтың 20 процентын тәшкил итә, ә 80 процент тәшкил иткән ерле халыҡҡа ерҙең ни бары 13 проценты ҡала. Һөҙөмтәлә ерле халыҡ фәҡирлеккә дусар була, сөнки был ер уларҙы ашата алмай, аҡ фермерҙарға етешмәгән арзан эшсе көсөнә әйләнә. Был халыҡтың бер өлөшөнөң икенсеһе иҫәбенә сәскә атыуына нигеҙләнгән «икеләтә иҡтисадтың» башланыуына килтерә, ә КАР-ҙың бойондороҡһоҙлоғо хәлде киҫкенләштерә генә.